  Анжелика Тихонова корреспондент 2021-тӥ арын нырысьсэ йӧскалык видеороликъёсъя «МЫ» огъяросси конкурс ортчоз. Отчы Удмуртиын улӥсьёс но пыриськыны быгато. Со сярысь элькунысь печатья но калыке ивортодэт вӧлмытонъя агентстволэн пресс-службаез ивортӥз. Вожвылъяськон кык темая ортчоз: «Межнациональное согласие в России» но «Национальная идентичность». Отчы нимаз адямиос, коллективъёс, теле- но киностудиос пыриськыны быгато Конкурсэ пыриськон понна видео лэсьтыны яратӥсьёслы шудон, анимация, репортаж яке документальной видео лэсьтоно, нош ӧнерлыко студиослы но авторъёслы – фильм кылдытоно. Ужъёсты 31-тӥ пӧсьтолэзёзь вожвылъяськонлэн нимлыко  келяно. 15-тӥ куарусёнысен 30-тӥ коньывуонозь вань мылкыд карисьёс видеороликъёс понна онлайн куара сётонэ пыриськыны быгатозы. Вормисе тужгес трос «лайк» люкам ужъёс потозы. Со сяна, роликъёсты но фильмъёсты ӧнерлыко жюри но эскероз. Ӧнерчиос роликын йӧскалык лулчеберетэз яке калыкъёслэсь огъя улэмзэс ӟеч возьматэмез, ужлэсь дунлыксэ, ӟечлыксэ но аспӧртэмлыксэ чаклалозы. Вормисьёсты 4-тӥ шуркынмонэ очной но онлайн амалъёсын пусъёзы. Соослы дизайнерен кылдытэм «МЫ» статуэткаос но коньдон кузьым сётозы. ужъёслэсь ӟечлыксэс будэтон понна радъясьёс нимысьтыз ньыль видеоурок дасялозы, отын йӧскалык темая роликъёс лэсьтыны дышетозы. Вань мастер-классъёс «МЫ» вожвылъяськонлэн YouTube-каналаз но дышетонъя «Ноль Плюс» онлайн-кинотеатре поттэмын луозы. Со сяна, кино но анимаци удысысь ӧнерчиос вебинаръёс ортчытозы, отын учкисьёс вожвылъяськонлэн механикаез, видеороликез кылдытон амалъёс сярысь тодозы но юанъёссэс сётыны быгатозы Конкурс улсын «Фотофлешмоб «МЫ» огъяросси акци ортчоз. Со улсын вожвылъяськонэз радъясьёс Россиын улӥсь вань выжы ка - интернет, улосвыл но федерал телеканалъёс пыр вӧлмытозы. Акцие пыриськон понна адямилэсь синъёссэ туспуктоно но, солэсь йӧслыксэ пусйыса, радъясьёслы wekonkurs@gmail.com электрон почтае келяно (темаяз одно ик «Фотофлешмоб МЫ - 2021» шуыса пусъёно). Туспуктэмъёсты 15-тӥ куартолэзёзь кутозы. Вожвылъяськон сярысь пыр-почгес  тодыны луэ. Тодэ вайытом, Удмуртиын 6-11 классъёсын дышетскисьёс но студентъёс понна сочинениосъя «Мон – удмурт! Мон – туж шудо!» огъяросси вожвылъяськон ялӥзы.  Тегъёс: Удмуртия Россия йӧскалыклулчеберет вожвылъяськон удмуртъёс йӧслыкъёс  